РЕГЛАМЕНТ (ЕО) № 149/2007 НА КОМИСИЯТА
от 15 февруари 2007 година
относно вписване на наименование в регистъра на храни с традиционно специфичен характер - Boerenkaas (ХТСХ)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 509/2006 на Съвета от 20 март 2006 г. относно селскостопански и хранителни продукти с традиционно специфичен характер (1), и по-специално член 9, параграф 4, първа алинея от него,
като има предвид, че:
(1)
Съгласно член 8, параграф 2, първа алинея от Регламент (ЕО) № 509/2006 и в съответствие с член 19, параграф 3 от същия регламент, заявлението на Нидерландия за вписване на наименованието Boerenkaas бе публикувано в Официален вестник на Европейския съюз (2).
(2)
Комисията не получи нито едно възражение съгласно член 9 от Регламент (ЕО) № 509/2006 и следователно наименованието трябва да бъде вписано.
(3)
Заявлението също така изисква защитата, посочена в член 13, параграф 2 от Регламент (ЕИО) № 2082/92 на Съвета от 14 юли 1992 г. относно сертификатите за специфичен характер на селскостопанските и хранителни продукти (3), който отговаря на член 13, параграф 2 от Регламент (ЕО) № 509/2006. При липса на възражения не бе показано, че това наименование се използва по законен, общоизвестен или икономически значим начин за сходни селскостопански продукти или храни. Следователно е уместно да се одобри заявлението,
ПРИЕ НАСТОЯЩИЯ РЕГЛАМЕНТ:
Член 1
Регистрира се наименованието, посочено в приложението към настоящия регламент.
Прилага се защитата, посочена в член 13, параграф 2 от Регламент (ЕО) № 509/2006.
Член 2
Настоящият регламент влиза в сила на двадесетия ден след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 февруари 2007 година.